
	אוריה כהן
	–
	נציגי תושבי שכונת גבעת עמל

	שלמה כהן

	–

	–

<ייעוץ משפטי: >
ורד קירו-זילברמן
<רישום פרלמנטרי:>
אתי אפלבוים
<1. פינוי תושבי שכונת גבעת עמל – הלס"י של חה"כ איילת שקד>
<2. פינוי תושבי שכונת גבעת עמל  בתל-אביב – הלס"י של חה"כ רוברט אילטוב>
<3. פינוי תושבי שכונת גבעת עמל – הלס"י של חה"כ ניצן הורוביץ>
<4. פינוי תושבי גבעת עמל – הלס"י של חה"כ אורלי לוי-אבקסיס>
<היו"ר מירי רגב:>
בוקר טוב, אני פותחת את ישיבת ועדת הפנים והגנת הסביבה. על סדר-היום: דיון מהיר בנושא פינוי תושבי גבעת עמל. 

אני מתנצלת על האיחור. בדרך-כלל אנחנו נוהגים להתחיל את הדיון בזמן. חברת הכנסת איילת שקד שביקשה את הדיון איחרה בגלל פקקים ולפנים משורת הדין המתנתי לה. 

ברוכה הבאה, ברוכים הבאים לתושבים של גבעת עמל שהגיעו לכנסת.  

נציגי משרד המשפטים נמצאים כאן. נציגי משרד השיכון והבינוי הוזמנו ולא נמצאים וגם ממנהל מקרקעי ישראל לא הגיעו. 

אנחנו נפתח בהצגת הנושא על-ידי איילת שקד. לאחר מכן אני רוצה לשמוע התייחסות של אחד מהתושבים, תחליטו מי מדבר. אחר-כך ידברו נציגי החברה ונציג משרד המשרד המשפטים שיתייחסו לשאלה: האם המהלך הזה הוא חוקי והאם לכנסת יש מה לעשות בעניין הזה?

איילת בבקשה.  

<איילת שקד:>
אני אעשה זאת בקצרה כי אני רוצה שהתושבים ידברו וגם עו"ד חלד ידבר. 

התושבים שנמצאים כאן ומשפחותיהם הגיעו בשנת 1947-8 לאזור גבעת עמל. הם גרים שם מאז ועד היום. זה תהליך ארוך שנים ואני לא רוצה להיכנס לפרטים. הקרקע נמכרה על-ידי המדינה ועברה בעלות. כרגע זה נמצא בידיו של עו"ד גד חלד.

בשיחות קודמות שהיו לי עם מר גד חלד, הוא אמר שבעקבות פרויקט של תשובה שבונה שם 1,500 דירות, התושבים יקבלו פיצוי תמורת פינוי. התושבים טוענים שהם לא מקבלים שקל. זאת מהות הויכוח. הבתים של הרצל וקטי ציון אמורים להיהרס, הם וכל משפחתם עומדים להיזרק לרחוב כאשר הם לא קיבלו שקל מהיזם. זאת המהות. 
מדוע היזם מבטיח פיצויים והתושבים לא מקבלים את הפיצויים?
<היו"ר מירי רגב:>
האם כל התושבים לא קיבלו את הפיצויים?
<איילת שקד:>
אף אחד, זה מה שהם טוענים. 

<דב חנין:>
כמה תושבים בסך-הכול נמצאים במתחם?
<יוסי כהן:>
150 משפחות. 

<היו"ר מירי רגב:>
אני מבינה ששכונת גבעת עמל יושבה לאחר מלחמת השחרור ובשנת 1949 קיבלה הממשלה החלטה שתושבי השכונה לא יפונו עד שיימצא עבורם משכן קבע אחר. כאשר העבירה הממשלה את הזכויות על המקרקעין בעצם זה מה שנקבע בחוזים. ברגע שהשטח נמכר מיזם ליזם, באיזה מקום, הזכויות של התושבים הלכו ונעלמו. זה מה שאני מבינה מבחינה משפטית. האם זה נכון?
<איגי פז:>
כן. 
<היו"ר מירי רגב:>
נציג השכונה, אתה רוצה להוסיף לדברי איילת שקד?

<יוסי כהן:>
אני מוועדת גבעת עמל. 

אני רוצה לציין שהשכונה הוקמה על-ידי חברי ההגנה בזמן שהערבים נטשו את המקום. הם נכנסו לשם ויישבו את המקום. הם היו הראשונים.
בתחילת 1951, עם קום המדינה והמאורעות, תושבי דרום תל-אביב פונו על-ידי המוסדות והובאו לשכונה, כולל עולים חדשים. זה סוג האוכלוסייה שנמצאת במקום. בשנה האחרונה התברר לנו שבשנת 1953 היו תקנות של המדינה שאמרו שצריך לתת אופציה לתושבי המקום לקנות את המקום שהם יושבים עליו. כל המידע הזה לא נמסר לנו אלא הוסתר מאיתנו.

יש לי פה מסמכים אותנטיים משנות החמישים שבהם אנחנו פונים לכל ראשי המדינה, למנהל ולכל הגופים. אלה מסמכים אותנטיים שבהם אנחנו כותבים שאנחנו מבקשים לקנות את האדמה. הם עונים לנו בתשובה שאי-אפשר למכור, זה למטרות מיוחדות והם לא מפרטים מה. המסמכים נמצאים פה. 
בשנת 1961 המדינה מכרה את האדמה ללא מכרז בחמישית מערכה. היא מכרה את האדמה כקרקע תפוסה בחמישית מערכה. זאת אומרת, 80% היה עבור פינוי התושבים. עוד לא יבשה הדיו על החוזה, המדינה שחתמה על החוזה וכותבת שם שמגיע לתושבים דיור אקוויוולנטי בבניינים שייבנו במידה והתושבים וירצו בכך, הם מתחילים יד אחת עם חברת ב.פ דיור, חברת בת של סולל בונה, לתבוע את התושבים כדי לאלץ אותם להתפנות. 
<היו"ר מירי רגב:>
איפה המצב עומד? הלכתם לבתי משפט?

מה קבע בית המשפט?

<קריאה:>
לא הלכנו, לקחו אותנו. 

<היו"ר מירי רגב:>
לא משנה, הנושא הגיע לבית המשפט? מה קבע בית המשפט? זה הגיע לבית המשפט העליון. מה קבע בית המשפט העליון. 

<יוסי כהן:>
הם מכירים בתושבים המבוגרים שבאו בשנות החמישים עד שנת 1961 ואומרים שהם יקבלו דיור במקום. אבל, הם מחכים שכל התושבים האלה ילכו לעולמם. מכל התושבים שהיו נשארו מספר משפחות, שגם הן על הקצה. לאף אחד, אף פעם, הם לא פונים בבקשה שייקחו אלא הם מחכים שהם ילכו לעולמם.

<היו"ר מירי רגב:>
מה קבע בית המשפט העליון לגבי הפינוי? אנחנו לא יכולים לשנות החלטה של בית המשפט העליון. מה בית המשפט העליון קבע באשר לפינוי התושבים ולפיצויים?
<יוסי כהן:>
היה פסק דין חלקי. זה נמצא בבית משפט המחוזי. הוא אומר שמגיע לנו פיצוי עבור הנזק' שנגרם לנו. 

<היו"ר מירי רגב:>
נציג משרד המשפטים, אתה יכול לעשות סדר? 

<איגי פז:>
כמו שנאמר פה, המסגרת המשפטית זה חוזה המכירה של המקרקעין משנת 1961. בחוזה היה סעיף שחברת הדיור, מודעת לקיומם של אנשים שגרים במקום והיא מתחייבת לדאוג לדיור אקוויוולנטי. לא נקבע בחוזה תקופה.

<יוסי כהן:>
תוך חמש שנים.

<היו"ר מירי רגב:>
מה אמר בית המשפט? בית המשפט אומר שצריך לתגמל את התושבים בדיור אלטרנטיבי?
<איגי פז:>
בית המשפט נדרש - - - 
<גד חלד:>
בית המשפט קבע - - - 

<היו"ר מירי רגב:>
אתה לא נציג משרד המשפטים. מבחינתנו אתה - - - 

<גד חלד:>
אני צד לכל ההליכים האלה. 

<היו"ר מירי רגב:>
אתה צד להליכים אבל אתה לא צד של השכונה. אתה תמתין לתורך.
<איגי פז:>
הפסיקה המנחה בעניין הזה היא הפסיקה של בית המשפט העליון משנת 1968, של השופט לנדאו, בפסק דין רשות הפיתוח נגד ויקטור סרבי. בפסק הדין בחנו את הזכות של האנשים שגרו במקרקעין ובית המשפט פסק שהם בעלי רישיון ובעצם הוא הטיל את האחריות על החברה לדאוג לאותם אנשים לדאוג לדיור אקוויוולנטי. הוא לא קבע קריטריונים ספציפיים בפסק הדין. מאוחר יותר, הפסיקה שוכללה וקבעה כל מיני קריטריונים.  

<היו"ר מירי רגב:>
אני מבינה שאין לפנות אדם מהמתחם. 

<איגי פז:>
זאת שאלה של פרשנות. השאלה מה זה אדם? יש גם פסיקה מאוחרת של המחוזי. אדם שהגיע אחרי 1961, אחרי שנחתם ההסכם, מה הזכויות שלו? בית המשפט המחוזי קבע שאין לו זכויות כיוון שהוא הגיע אחרי חתימת ההסכם. 
<קריאות:>
מה זה הגיע? אנחנו נולדו שם. 

<איגי פז:>
אתם מוזמנים לקרוא את פסק הדין של המחוזי. 

<היו"ר מירי רגב:>
אתם צריכים לשכנע את השופט לא אותנו. ברגע שיש החלטת בית משפט היא הקובעת. 

<יוסי כהן:>
אף אחד לא הגיעה. 

<היו"ר מירי רגב:>
אנחנו לא יכולים לצאת נגד החלטת בית המשפט. 
<גד חלד:>
ברשותך, מנכ"ל החברה יגיד שני משפטים ואחרי זה אני אתן תיאור של המצב. 
<איילת שקד:>
עו"ד חלד, אני רוצה לשאול אותך שאלה. 

<גד חלד:>
אני אענה על כל השאלות. תאמיני, אף שאלה לא תישאר. 

<איילת שקד:>
יש לי שאלה ספציפית. אנחנו ישבנו יחד בערוץ 10 ואמרת שהתושבים יקבלו פיצויים.  מחר משפחת ציון אמורה להתפנות בלי שקל. אתה ישבת מולי בערוץ 10 ואמרת שהם יקבלו פיצויים. תענה לי למה הם לא מקבלים. 

<גד חלד:>
המנכ"ל ידבר ואחר-כך אני אענה גם על זה. 

<רונן יפו:>
אני אנסה להתייחס גם לזה. 

אני מודה לוועדה שהתכנסה ונותנת לנו את האפשרות להציג את העובדות. 

האדמות נרכשו בשנת 1961 על-ידי חברת דיור. ב-1987 חברת דיור מכרה את המקרקעין לדנקנר השקעות והיום זה אלעד ישראל. משנת 1961, שבה היו בשטח כ-60 משפחות, משנת 1961 ועד היום פונו 240 משפחות. כל המשפחות האלה פונו בהסכמה בתמורה לפיצוי הוגן. 240 המשפחות האלה המשיכו בדרכן ובחייהן עם הפיצוי הזה. 
<קריאות:>
הוא לא מדבר עלינו. הוא מדבר על גבעת עמל א'. 

<היו"ר מירי רגב:>
אתם צריכים לשכנע את בית המשפט.אנחנו רוצים לוודא שהם פועלים על-פי החלטת בית המשפט. 

<קריאות:>
הוא לא מדבר עלינו. הוא כל הזמן משקר. 

<היו"ר מירי רגב:>
אני לא יכולה לנהל כך את הדיון. 

<רונן יפו:>
240 המשפחות פונו מגבעת עמל. במסגרת הליכים משפטיים שהחלו עוד בשנות השמונים - - - 

<איילת שקד:>
מירי, יש פה כל הזמן - - - 

<רונן יפו:>
תנו לי כמה דקות. אני אדבר כמה דקות ואז נגיב לשאלות. 

במסגרת הליכים משפטיים שהחלו בשנות ה-80 בכל הערכאות של בתי המשפט, נתנו בתי המשפט  את דעתם לנושא הפינויים וקבעו פסקי דין כמעט לכל המחזיקים בשכונה שאין להם זכויות במקרקעין וזאת על-פי קריטריונים מאוד ברורים. גד חלד יעבור על כל הקריטריונים. זה קרה אצל בית המשפט השלום, אצל כבוד השופטת מיכל רובינשטיין בשנת 1985,  בבית המשפט המחוזי אצל גרוניס, חיות וגולדברג וזה קרה בבית המשפט העליון אצל כבוד השופטים מצה, חשין ודורנר בשנת 2003.
כנגד חלק מהמחזיקים, אפילו שאין להם זכות במקרקעין, נקבע שעליהם לשלם דמי שכירות ראויים. ומצד שני עלינו לשלם להם עבור עלויות המבנה שהם בנו באופן שאותו הם בנו לאורך השנים. בסוף 2012 קבעה השופטת ריבה ניב שיש לשלם בהתאם לכללים שקבע בית המשפט העליון, וקבעה את הפיצוי המגיע לכל משפחה ומשפחה באם מגיע כזה פיצוי. המצב המשפטי הוא שכמעט כל המחזיקים במקרקעין, מעבר לאותן 240 משפחות שפונו, לפי המבחנים שבתי המשפט קבעו, אין להם זכויות במקרקעין ועליהם להתפנות. 

חרף הפסיקה הזאת - - - 
<היו"ר מירי רגב:>
רגע, בית המשפט קבע שאין להם זכות במקרקעין.  לכל התושבים שדורשים זכות, בעצם אין זכות. 
<רונן יפו:>
נכון. 

חרף הפסיקה של בתי המשפט אנחנו קיימנו ומקיימים כל הזמן דין ודברים עם המחזיקים. למרות שבתי המשפט שללו מהם פיצוי כספי, אנחנו פועלים לפנים משורת הדין בדרך של הידברות, כל הזמן, לפינוי בהסכמה. ראייה לכך היא שעד היום פונו 240 משפחות.  אנחנו יכולים לדבר עם כולם, להגיע לפשרות באחוזים ניכרים. 
<קריאות:>
תביא רשימה של 240 משפחות. 

<מיטל להבי:>
הוא ייתן לך רשימה שפינה חבס ואקירוב. 

<רונן יפו:>
גברת מיטל להבי, אני לא מדבר על חבס ועל אקירוב אלא רק על משפחות שישבו בשטח המדובר. 

<קריאות:>
אדוני, אנחנו לא נולדנו אתמול. 

<רונן יפו:>
אנחנו ממשיכים גם היום לקיים משא ומתן. 
<היו"ר מירי רגב:>
עם כמה משפחות אתם מנהלים משא ומתן?

אני אתחיל להוציא. אם אתם רוצים לדבר ביניכם, תלכו למזנון. אם אתם רוצים שהוועדה תתערב, תנו לי להבין מה קורה פה.

אני רוצה להבין. עם כמה משפחות אתם מנהלים כרגע משא ומתן?

<רונן יפו:>
אנחנו כרגע מנהלים משא ומתן עם עשרות משפחות.

<היו"ר מירי רגב:>
כמה זה עשרות משפחות. 100? 200? 300? 140?
<רונן יפו:>
סדר גודל של 50 משפחות. 

<היו"ר מירי רגב:>
אתה יכול לתת לי רשימה של 50 משפחות איתן אתה מנהל משא ומתן?

<רונן יפו:>
יש לנו כמובן רשימה. אנחנו שומרים על דיסקרטיות. 

<גד חלד:>
מפעילים עליהם לחצים שלא - - - 

<היו"ר מירי רגב:>
אני רוצה לראות את הרשימה. אני רוצה לשבת אחר כך ולראות את הרשימה יחד עם חברי הכנסת, כדי שלא תפעילו עליהם לחצים. 50 משפחות מתוך כמה?

<רונן יפו:>
זה סך המשפחות שיש שם. 

<היו"ר מירי רגב:>
50 משפחות?

<רונן יפו:>
כ-50 משפחות. יש בתי אב ויש לכל אחד את דורי דורותיו של המשפחות שלהם. 

<היו"ר מירי רגב:>
לכם יש עורך דין?

<יוסי כהן:>
כן, יש לנו עורך דין. 

<היו"ר מירי רגב:>
איפה עורך הדין שלכם?

<יוסי כהן:>
הוא מגיש היום צווי מניעה. 

<דב חנין:>
אתם אומרים שאתם מנהלים משא ומתן עם כולם. 

<רונן יפו:>
המשא ומתן נעשה בדיסקרטיות, גם לטובת התושבים. 

<היו"ר מירי רגב:>
מה הבעיה? אם הוא יחשוף את זה בפנינו, אין לי בעיה. אני רוצה לראות שיש באמת 50 אנשים. אין כוונה למנוע מאלה שרוצים לעבור – לעבור. אני רוצה לראות אם באמת יש 50 כאלה. 

<רונן יפו:>
לצערנו, ישנם מקרי קיצון שבהם הצד השני לא מוכן להגיע לפשרות ולהסכמה ודורש דרישות  אסטרונומיות הרחוקות באופן קיצוני ממה שבתי המשפט קבעו וכל סוג פשרה סביר. כמו שאמרתי, פונו 240 - - - 
<היו"ר מירי רגב:>
אל תחזרו לדבר על אלה שפונו. אנחנו לא בית משפט פה. אנחנו עכשיו מנסים להבין לגבי כל אדם. 
<איילת שקד:>
משפחות ציון, כמה הצעתם להם והם סירבו לקבל? 

<רונן יפו:>
אני חייב להגיד לכבוד חברת הכנסת איילת שקד. משפחת ציון התנהלה בבית משפט כ-14 שנים בהליכים משפטיים. תוך כדי אנחנו ניהלנו הליכי גישור אצל מגשר אליו היפנה בית המשפט - - 
<קטי ציון:>
אתם לא הגעתם לגישור. 

<רונן יפו:>
- - במשך כמעט 8 שנים. 

<רונן יפו:>
אני לא רשאי לחשוף כרגע את הפרטים שנוהלו. אני יכול להגיד שנוהלו הצעות של מגשר בסכומים מאוד גדולים.

<היו"ר מירי רגב:>
כמה בית המשפט נתן וכמה אתה מוכן לתת?

<רונן יפו:>
איילת, אם היינו רוצים, אפשר היום לחזור לאותם כתבי מגשר, כפי שהוצעו אז. אני בטוח שאם יחשפו אותם בפניך, אני בטוח שאת - - - 
<היו"ר מירי רגב:>
מישהו ממשפחת ציון נמצא פה?
<קטי ציון:>
כן.

<היו"ר מירי רגב:>
את מוכנה שיחשפו את העניין פה. 

<קטי ציון:>
אני מבקשת שיחשפו. 

<היו"ר מירי רגב:>
מכיוון שאין כאן עניין של חיסיון והמועמדת מבקשת לראות – אנחנו רוצים להבין שאין דיבורים סתם ושאתם באמת מתכוונים לעשות מה שאתם אומרים. תגידו לי, מה גובה הפיצויים שבית המשפט הציע לאלה שאין להם זכות מקרקעין, ולאור הנדיבות והציבוריות והאנושיות שלכם החלטתם ללכת למשא ומתן של פינוי ופיצוי. 

תגיד לי כמה בית המשפט הציע פיצוי? כמה ציון רוצים? כדי לתת לנו הסבר למה מוציאים אותם מחר מהבית בלי פיצוי.

<רונן יפו:>
אני אאפשר לגד חלד לענות בנושאים המשפטיים. 

<גד חלד:>
מירי, אני מטפל בסוגיה של השכונה הזאת מאז 1986. מאז 1986 אני מלווה את השכונה. אני מכיר את כל הבעיות שלה ואני גם יודע מה הפתרון. 

ראשית אני אגע בבעיה. 

<היו"ר מירי רגב:>
קודם תענה לי על השאלה הנקודתית ואחר-כך תיגע בבעיה. כמה בית המשפט קבע פיצויים? כמה הצעתם למשפחת ציון? וכמה ציון רוצים?
<גד חלד:>
בית המשפט, במקרה של משפחת ציון, קבע אפס פיצוי. לא רק אפס פיצוי אלא חייב אותם במאות אלפי שקלים לשלם משום שהם מנעו את השימוש בקרקע במשך למעלה מ-14 שנה. זה מה שבית המשפט קבע.

<היו"ר מירי רגב:>
אנחנו לא מתווכחים עם בית המשפט.

<גד חלד:>
זאת קביעה שהגיעה עד לבית המשפט העליון.

למרות זאת, למרות הקביעות האלה ולמרות החוב האדיר של מאות אלפי שקלים, הגישה היתה לאורך כל הדרך גישה אנושית, דלת פתוחה, בכל רגע נתון חברים בואו נדבר.  
<היו"ר מירי רגב:>
הבנתי, יפה. כל הכבוד לכם. אני רואה את זה כדבר חשוב אבל בוא נראה תכלס מה יצא מזה. 

<גד חלד:>
אני רוצה להגיד עוד מילה אחת כדי שתביני את הפילוסופיה של ההתנהגות. עד היום יש עשרות פסקי דין לפינוי ועד היום פסק דין אחד לא לקחו ומימשו בהוצאה לפועל. מה זה אומר? שעד היום לקחו את פסקי הדין, שמו אותם הצידה ואמרו לאנשים: בואו נשב ונדבר, דברו בצורה שפויה.

כמי שמלווה את הסוגיה הזאת מאז 1986, עבדך הנאמן טיפל בקרוב ל-60 פינויים. כולם אנשים שמסתכלים לי בעיניים, אומרים לי שלום, אומרים לי בוקר טוב ואומרים לי תודה על מה שהיה. 

<קריאה:>
די, די, אי-אפשר לשמוע שקרים כאלה.

<גד חלד:>
עכשיו אני רוצה לגעת בבעיה. 

<היו"ר מירי רגב:>
לא. לפני שאתה נוגע בבעיה. אני מאוד מעריכה, זה לא דבר מובן מאליו שבית המשפט העליון החליט אפס פיצויים - - - 

<גד חלד:>
לא אפס פיצויים – חיוב. חיוב של בערך חצי מיליון שקלים נכון להיום.

<היו"ר מירי רגב:>
קודם כל, אני מעריכה את זה. 

עכשיו השאלה כזאת: מה גובה הפיצויים שאתה ביקשת לתת למשפחת ציון. ניקח אותם כמודל. 
<גד חלד:>
ניקח אותם כמודל. המודל הזה לא קלוט מהאוויר, יש לו בסיס. 
<היו"ר מירי רגב:>
ברור. 

<גד חלד:>
יש שופטת בכירה בבית משפט השלום שקוראים לה ריבה ניב. כבוד השופטת ריבה ניב, במשך קרוב ל-7 שנים שמעה את התיקים האלה, שמעה עדויות של מומחים, שמאים, אדריכלים ובסופה של הדרך, מתוך גישה מאוד אוהדת לתושבים היא אמרה שמשפחה כמו הרצל ציון, במקרה שהיא זכאית, הסכום שמגיע לה נע בין 115,000 שקלים לבין 135,000 שקלים. אלה הסכומים שהיא קבעה. 
<היו"ר מירי רגב:>
את זה קבעה השופטת ריבה ניב. אלה שיש להם זכויות על הקרקע ומפנים אותם יקבלו בין 115,000 לבין 135,000 שקלים. זה אלה שיש להם אישור ויש קשר עם הקרקע. אלא שאין להם קשר עם הקרקע מקבלים אפס ועוד מחייבים אותם. 

<גד חלד:>
נכון. 

<היו"ר מירי רגב:>
מבין אלה שאין להם זכויות על הקרקע וגם מחייבים אותם, כמה אתם מציעים להם ברמה האנושית, למרות שבית המשפט העליון לא קבע את זה. אתה רוצה לקדם את הפרויקט הזה גם לטובת השכונה, לטובת האזרחים. כמה אתה מציע לאלה?

הוא לא מכיר את התשובה? אתם לא עשיתם שיעורי בית? כמה אתם חושבים שמגיע לאלה שאין להם קשר לקרקע. 

<גד חלד:>
אני אענה לך בשתי תשובות. 
<קריאה:>
הוא לא יענה. 

<גד חלד:>
ועוד איך אני אענה. 

<היו"ר מירי רגב:>
תאמינו לי, שהוא לא היה בא לפה אם הוא לא היה עונה. אנחנו מכירים היטב את החברה הזאת, גם את המנכ"ל וגם את עורך הדין. הם מכבדים את עצמם כשהם באים לדיון כזה וגם את האנשים פה. 
<גד חלד:>
מירי, קודם כל לכבוד הוא לנו להופיע בפני הוועדה הזאת. אני אומר את זה לא בלשון מליצה. 

<קריאה:>
איזה מגעיל.

<היו"ר מירי רגב:>
זה לא המקום. אני ממש מבקשת. 

<קריאה:>
אי-אפשר לסבול את זה. אפשר להקיא עליו. זה כואב. 
<היו"ר מירי רגב:>
אני יודעת שזה כואב. תאמינו לי שאם זה לא היה כואב לא הייתי עושה את הדיון הזה ביום כזה לחוץ. איילת ויתרה על נושאים אישיים וגם דב הגיע. אני אבקש מכם לכבד את המעמד. 

תגיד לי מה הסכום שאתה מציע למשפחה שאין לה קשר עם הקרקע. 

<גד חלד:>
מירי, הסכום שאנחנו מציעים למשפחה שאין לה קשר עם הקרקע הוא בסביבות 250,000 שקלים.
<היו"ר מירי רגב:>
יותר מהסכום שבית המשפט הציע. 

<גד חלד:>
יותר מהסכום שבית המשפט הציע. 

<היו"ר מירי רגב:>
תודה, תמתין. הם הציעו למשפחה, כמו משפחת ציון, 250,000 שקלים כאשר אין לה זכויות. אין לה זכויות, את זה קבע בית המשפט. יש לך בעיה? קחי בבקשה עורך דין טוב, תשלמי לו ותערערו לעליון. אני על העליון לא מערערת. 

זאת בדיוק הסיבה שהיועצת המשפטית של הוועדה אמרה לי לא לתת - - - 

<יוסי כהן:>
זה לא פסק דין גמור.

<היו"ר מירי רגב:>
הפיצויים שאת קיבלת, גברת ציון - - - 

<קטי ציון:>
לא קיבלתי כלום. 

<גד חלד:>
היא לא הסכימה. 

<היו"ר מירי רגב:>
בעצם אנחנו מבינים שהמקרה שלך הוא מקרה מודל לכלל התושבים שלא רוצים להתפנות. תושבים שאין להם קשר על הקרקע, כי לאלה שיש להם קשר עם הקרקע, בית המשפט אמר את דברו. 
האם אחרי הדיון הזה הוא יושב איתך ומציע לך 250,000 שקלים, זה מספק אותך?

<קטי ציון:>
אני לא רוצה להתלהם. 

<היו"ר מירי רגב:>
אני שואלת אותך. את אמרת שהוא הציע לך אפס. 

<קטי ציון:>
כל תושב בגבעת עמל מוכן לצאת דירה תמורת דירה. אני אסביר לך למה. 
אני מבקשת שתרשו לי בבקשה. אני נמצאת בכנסת ישראל ואני הכנתי כמה מילים. את בטח תניחי שאני לילות על לילות לא ישנה. 

אני אציג את עצמי. אני תושבת גבעת עמל. נולדתי בגבעת עמל א'. בעלי נולד בגבעת עמל ב'.  אנחנו נישאנו - - - 
<היו"ר מירי רגב:>
יקירה, אני חייבת לקבל תשובות והחלטות. 

<קטי ציון:>
קוראים לנו פולשים כשאנחנו נולדנו על האדמה הזאת. 

<היו"ר מירי רגב:>
תקשיבי, אני לא יכולה להחליף את בית המשפט.

<קטי ציון:>
אני בת 61. נולדתי בגבעת עמל, בעלי נולד בגבעת עמל. בעלי וגם חמי ז"ל וחמותי ז"ל – בעלי שירת בצבא ההגנה לישראל בשריון. איפה נשמע דבר כזה שאנחנו, שהמדינה הביאה אותנו לפה. אנחנו בזכות ולא בחסד. המדינה קשרה את הגורל של ההורים שלנו עם הגורל של הקרקע. זה הסיפור שלנו והסיפור של גבעת עמל. זה שהם קוראים לנו פולשים – לי אין את סוללת עורכי הדין שלהם, לי אין את הכסף שלהם. אחרי כמה שנים שהם משכו אותנו בבתי המשפט, הם זורים חול בעיניי האנשים ובעיניי התקשורת.
הם גרמו לכך שההורים של בעלי כבר נפטרו. הם גרמו לכך שבעלי היום 100% נכה. אני היום מפרנסת יחידה, משלמת שימוש בקרקע. הם מחייבים אותי ב-400,000 שרק הולכים ותופחים בבית המשפט. סליחה, איפה הצדק?
אני באתי לפה כדי לדרוש צדק. 

<היו"ר מירי רגב:>
צדק כן, אבל אני לא יכולה לשנות את החלטות בית המשפט. 

<קטי ציון:>
מירי רגב, אני לא ארחיב. לי יש 9 נכדים. מה אני אומרת להם? 

אני נמצאת פה בכנסת ישראל. אם בבית משפט אין צדק, פה אני דורשת צדק. 

<היו"ר מירי רגב:>
100%, אבל אנחנו לא יכולים להפר החלטה של בית משפט. 

<קטי ציון:>
אני דורשת צדק מהמדינה שהביאה אותנו לפה. זאת המדינה שלי, יהודי לא יגרש יהודי. יהודי לא יגרש מהבית יהודי. איפה הרחמים? זה משהו נורא מה שקורה פה. אף אדם לא מאמין. כולם חושבים שאנחנו גזלנים. אנחנו לא גזלנים. אנחנו נולדנו במקום וכל הפרצופים האלה נולדו במקום. 
בעלי היום 100% נכות מביטוח לאומי. ההורים של בעלי מתו. את הירושה של ההורים של בעלי הם רוצים לגזול. זה שלנו בזכות, כמו שמדינת ישראל פה בזכות. מדינת ישראל פולשת? הנה אחותי, היא נולדה בא'. אנחנו התקלחנו עם דליים. שועלים, נחשים. הלכנו לבית ספר בשכונת בבלי. היינו הספרדים היחידים. קראו לי ערביה עד כיתה ה'. גדלנו עם סטיגמה של שכונת עוני. 
<היו"ר מירי רגב:>
את רוצה לדבר או שאת רוצה שנמצא פתרון? שבי בבקשה. 

<קטי ציון:>
גם את הגישור הם משכו. לא היה נציג של העירייה. הם אמרו שזה לא תלוי בהם, שזה תלוי בעירייה. הם משכו את התיק עד שהם הגיעו למקום שהם רצו להגיע. מי כמוך יודעת שבית המשפט, זה תלוי מי אומר את המשפט. זה קולגה שלהם. 
<היו"ר מירי רגב:>
שבי בבקשה. 

<קטי ציון:>
משפט אחרון, בבקשה, אני מתחננת. 

חמותי מתה. בעלי וחמי היו עם זקן כזה והגיעו לדיון בבית המשפט. אבל דן מור, הם לא מצאו חן בעיניו. למה? כי הם שחורים?

<היו"ר מירי רגב:>
שבי בבקשה. 

תקשיבו, ב-09:30 נגמר הדיון. אם אתם רוצים רק לדבר, בבקשה. 

<קטי ציון:>
תסתכל לי בעיניים. אל תזרה חול. 

<חנה בר רומנו:>
ליבנו עם התושבים. הבעלים של הקרקע הם גופים פרטיים. אנחנו פועלים לפי הדין. אנחנו נמלא כל מה שהדין יפסוק. לנו חשוב שהפינויים לא יתבצעו בכוח אלא יהיו פינויים בהסכמה ולפי פסיקות. יש פסיקות של בית משפט ואנחנו מחויבים לפעול לפי הפסיקות של בית המשפט. 
<דב חנין:>
תודה גברתי יושבת הראש. אני מאוד מעריך שאנחנו מקיימים את הדיון הזה. הכאב של התושבים כאן הוא איום ובאמת קשה לעמוד בפני המצוקה שלהם. 

בכל זאת, אני רוצה להסביר בשתי דקות איך אני רואה את הבעיה. אגב, הבעיה היא לא רק בעיה שלהם. הם דוגמה של דברים שקורים גם במקומות אחרים. 
<היו"ר מירי רגב:>

דב, תראה. אנחנו צריכים לתת פתרון נקודתי. יש פה החלטה של בית משפט עליון. לא לנסות להגיד פה דברים - - - 
<רבקה חיילובסקי:>
ההחלטה היא לא לגבי כל התושבים, רק לגבי הרצל ציון. לגבי שאר התושבים הדיון נמצא בבית משפט המחוזי והוא יתקיים רק בנובמבר שנה הבאה. הוא לא אומר לך דברים נכונים. לגבינו אין עוד החלטה.
<דב חנין:>
בנובמבר יהיו לנו בעיות אחרות. 

גברתי, תני לי 3 דקות ואני מבטיח לתמצת. מדינת ישראל שלחה אזרחים, בשנות החמישים או ב-1948 , כשהוקמה המדינה, לכל מיני מקומות. זה קרה בגבעת עמל, זה קרה בכפר שלם. אגב, מדינת ישראל שלחה אנשים גם לקיבוצים ולמושבים וחלק מהדברים האלה לא הוסדרו. 
בקיבוצים ובמושבים, ועיני לא צרה באף אחד, הסדירו את העניין. אף אחד לא יבוא היום לאנשים שהמדינה שלחה אותם למדינה או לקיבוץ וישאל אותם מי הם? איפה סבא שלכם היה? כולם הגיעו לשם על-ידי מדינת ישראל ולא מתוך זה שהם רצו. אגב, גם בדואים המדינה שלחה לכל מיני מקומות. 
יש לנו היום בעיה עם חלק מהמצבים האלה: כפר שלם, גבעת עמל ובדואים בנגב, שמדינת ישראל שלחה אותם ופתאום היא לא סופרת אותם. רגע, רגע, מי אתם בכלל?

מה זה מי אתם בכלל? מה זה הגיעו? מאיפה הם הגיעו? הם הגיעו מהירח.

עכשיו יש פה בעיה של פסיקה של בתי משפט. מה הבעיה? הבעיה היא שאותם אנשים שנשלחו לשם לא קיבלו זכויות בעלות. בית משפט מסתכל על החוק ושואל: איפה הזכויות שלכם בטאבו? אין לכם זכויות. מדינת ישראל שלחה אתכם? זה בסדר, אבל זאת היסטוריה, אבל תראו לנו זכויות משפטיות. 
אני אומר זאת בצער. אני לא מבקר את בתי המשפט. בתי המשפט פועלים לפי המשפט, לפי החוק. הם לא פועלים לפי הצדק. זה לא התפקיד שלהם, הם לא יודעים לפעול לפי הצדק. 

לכן, גברתי, אני חושב שמי שנכשל פה, זה קודם כל אנחנו, הכנסת. אנחנו, מדינת ישראל, אנחנו אחראים לאנשים האלה. מי שהיה צריך לתת פתרונות זה הכנסת, כמו החוק שחברתי איילת שקד ואני מנסים לקדם על כפר שלם. במקרה שלהם אין חוק. 
<היו"ר מירי רגב:>
בוא נביא חוק בעניין שלהם. 

<דב חנין:>
בסדר. 

כיוון שאנחנו מדינת ישראל נכשלנו ועיריית תל-אביב נכשלה כי היא מתייחסת אליהם כאילו שהיא מהאו"ם והם לא אזרחי תל-אביב. 

כיוון שזאת הבעיה, יש עלינו חובה להתערב. 

<היו"ר מירי רגב:>
אנחנו נביא הצעת חוק. 

<דב חנין:>
אני רוצה להגיד עוד משפט בעניין הזה. ההתערבות שלנו היא גם מאוד אפשרות מכיוון שמבחינה כלכלית אפשר לפתור את הבעיה. הרי האדמות שהאנשים האלה יושבים עליהם שוות הרבה כסף. רוצים לבנות שם דברים באמת מאוד יפים. 

<קריאה:>
1,500 יחידות דיור. הגדילו להם את התב"ע מ-400 ל-1,500. 

<רבקה חיילובסקי:>
בזכותנו. הם הלכו וביקשו תוספת של יחידות דיור בזכותנו. 
<דב חנין:>
אז הולכים לבנות שם 1,500 דירות. עיני לא צרה ביזמים, אבל מתוך 1,500 דירות אפשר גם למצוא 100-150 דירות לאנשים שחיים שם. כלכלית זה אפשרי. זה אולי יוריד מהרווחים, אני מבין את היזמים, אבל הם עדיין ירוויחו המון המון כסף. זאת חובה של מדינת ישראל לטפל בעניין הזה. זה חובה גם של עיריית תל-אביב לטפל בעניין הזה. 
<איילת שקד:>
עו"ד חלד, הבנתי שהגדילו את כמות הדירות מ-400 דירות ל-1,500 כדי להתחשב ביזמים שצריכים באמת לפנות את התושבים ולפצות אותם.
<גד חלד:>
ממש לא.  קודם כל, היתה תכנית שקראו לה 1770, לפני התכנית הקיימת  היום. התכנית הזאת אפשרה בערך 800 דירות. 
<יוסי כהן:>
960.

<היו"ר מירי רגב:>
התכנית היום, שנקראת 1770א, היא תכנית שמאפשרת בערך 900 דירות, כאשר 100 דירות נוספות ניקנו בכסף מלא. עיריית תל-אביב דורשת עלות מלאה עבור אותן דירות נוספות. 

<היו"ר מירי רגב:>
זה במסגרת פרויקט של דיור בר השגה?

<גד חלד:>

לא. הואיל ויש מטלות פיתוח מאוד מאוד גבוהות בשטח, אזי העירייה הגדילה את הזכויות על-מנת שאותן מטלות פיתוח תאפשר הביצוע שלהן. 
<יוסי כהן:>
יש עוד 15,000 מ"ר של משרדים ומסחר. זה לא כסף?

<גד חלד:>
אני רוצה להגיד מה הבעיה ומה הפיתרון. 

<קריאה:>
הפיתרון הוא קודם כל חוק ותעצרו את הפינויים. 
<היו"ר מירי רגב:>
אני לא יכולה לתת לכולם לדבר. באנו לדון בכנסת, לא איתכם. באנו לדון בפיתרון עם הנציג שלכם ואני לא יכולה לתת לכולם לדבר. השעה 09:30 ויש לי דיון אחר. תנו לי לקדם את העניין הזה. 

<גד חלד:>
כמי שמלווה את הדבר הזה מאז 1986 אני אגיד מה הבעיה ואומר גם מה הפיתרון לה. אני אמחיש לך את זה בדוגמה הבאה. כשהבת שלי - - - 

<קריאות:>
תפסיק עם זה, תפסיק לדבר על הבת שלך. 

<מיטל להבי:>
מ-1986 אתה מתפרנס מהתיק הזה. 

<קריאה:>
אתה מקבל 100,000 שקלים כל חודש. 

<גד חלד:>
ממש לא. 

<היו"ר מירי רגב:>
ב-9:30 הדיון מסתיים. אם אתם רוצים לסיים את זה בצעקות ביניכם, אני יוצאת מהדיון. 

<גד חלד:>
כשהבת שלי מתחתנת, אז מה אני עושה? אני לא אומר לה – אני עוזר לה מה שאני יכול. 

מה בעצם קרה כאן? היתה חשיבה שהקרקע הזאת מולידה אין סוף זכויות. זאת היתה החשיבה. חברת דיור פינתה בערך 200 משפחות. חברת אלעד רכשה את זה עם 110 משפחות ופינו 60 משפחות. כמה משפחות יש היום? 150 משפחות. 

<יוסי כהן:>
אף פעם לא עשו סקר עם התושבים. 

<גד חלד:>
למה זה קורה?
<קריאה:>
אל תשקר, אל תשקר. תכבד את עצמך. אתה אפילו לדיון של מרוז לא הגעת. 
<היו"ר מירי רגב:>
אני לא יכולה לסכם את הדיון. אני הולכת לחדר לסכם את הדיון בלבד. אני לא יכולה, אני מצטערת. אני ממש מנסה. הזזתי דיון בשביל הדבר הזה. זה בלתי אפשרי לעבוד כך. 

<גד חלד:>
הפיתרון הוא הידברות. עוד לא פונה משם מישהו אחד. 

<היו"ר מירי רגב:>
אני שואלת אותך שאלה. קודם כל, אני אומרת לך שאני אביא הצעת חוק. 


דבר שני. יש 150 דיירים. כולם רוצים להרוויח, אין לי שום בעיה עם זה שאנשים ירוויחו. יש לי בעיה עם זה שאנשים שיושבים על הקרקע כל-כך הרבה זמן  מפונים במחיר  - כל הכבוד לך שאתה נותן לה 250,000 שקלים, היא לא יכולה לקנות בזה כלום. אתה יודע את זה. אני חושבת שאנחנו צריכים להגיע לפיתרון מוסכם. הפיתרון הכי נכון זה לפנות לעירייה ולדבר גם עם ארנון ועם ראש העיר, שקודם כל יתנו להם יותר זכויות דירה ויותר דירות. 

גם עיריית תל-אביב רוצה לפתור את הבעיה, היא לא מהאו"ם. הם גם בחרו בכם. דווקא צפון תל-אביב בחרו בכם. אז תוכלו לתת מענה אמיתי לתושבים ואז זה יהיה אחד תמורת אחד. זאת אופציה שאפשר לעשות. אני אחראית על מהלכי תכנון ובנייה. אני אבקש לעצור את כל הפרויקט הזה. בינת שוורץ אמורה להיות פה ב-9:30. אני אכניס אותה אלי לחדר, אני אדבר איתה ונראה מה אפשר לעשות עם העניין הזה של התכנית הארצית של גבעת עמל. זה אחד, אם אתם באמת רוצים לבוא מתוך הידברות. 
אופציה שנייה היא להביא שמאי שמוסכם על ידנו והוא יגיד מה ערך הדירה. אם ערך הדירה הוא 1.5 מיליון, תיתנו להם 1.5 מיליון. אם ערך הדירה הוא 900,000 שקלים, תיתנו לה 9000,00. זאת אופציה שנייה. 

<גד חלד:>
זה היה בבית משפט, זה נעשה. זה נעשה כבר.

<היו"ר מירי רגב:>
אנחנו רוצים לפתור את הבעיה. על-פי בית המשפט זה נעשה. אתה תפנה אותו מחר, אתה פעלת לפי בית המשפט ואף אחד לא יכול להגיד לך כלום. מבחינה אנושית, מבחינת התנהגות לקהילה, מבחינת איך מי שאתה מייצג מתנהג לקהילה – הוא יוצא אפס. 

בסך הכול מדברים על 150 איש. לא מדברים פה על כמויות ולא מדברים על מסות של אנשים. מדברים על 150 איש שצריך להגיע איתם לפתרון מוסכם. 

<רונן יפו:>
אנחנו נכונים לעשות את זה. אנחנו מסכימים לפשרה, הם לא הסכימו עד היום.

<היו"ר מירי רגב:>
אדוני המנכ"ל. אתה רוצה לתת לו 250,000 שקלים. אני אומרת לך שעם 250,000 שקלים אי-אפשר לעשות כלום.

<רונן יפו:>
אני אומר לך שבחדרי חדרים הסכומים הם אחרים גם. 

<היו"ר מירי רגב:>
עזוב אותי מחדרי חדרים.

אני אומר דבר פשוט. צריך להגיע להבנות. 

<גד חלד:>
צריך לדבר. 

<היו"ר מירי רגב:>
בסדר, לדבר צריך, אבל ברמה שתקדם אותנו.
<גד חלד:>
בסופו של דבר אנשים מתפנים בהסכמה.  אין אחד שפונה שלא בהסכמה. 

<רונן יפו:>
בימים אלה משפחות הגיעו להסכמות. 

<היו"ר מירי רגב:>
מחר אתה לא יכול לפנות את משפחת ציון כי אין הסכמה, נכון?

<גד חלד:>
שם אין הסכמה ויש פערים. 

<הראל רפאלי:>
בעניין של משפחת ציון. אני קורא לאילת שקד להיכנס למגשר שטיפל בנושא. 

<היו"ר מירי רגב:>
אני לא באתי לדבר רק על משפחת ציון. סליחה, אני באתי לדבר על שכונה שלמה. 
<הראל רפאלי:>
אני גר בגבעת עמל.

בגבעת עמל א', אקירוב, יחד עם עיריית תל-אביב, יחד עם מנהל מקרקעי ישראל, פינה את כל 200 המשפחות ונתן להם דירה תמורת דירה. 

<גד חלד:>
לא נתן להם דירה תמורת דירה. 

<הראל רפאלי:>
היו לי הרבה שעות איתו. הוא רק שומע את זה, הוא קופץ.ניקח את החוזים שלהם ואת הקריטריונים שלהם ואת לא רואה את השכונה הזאת בכלל, היא לא קיימת. 
יחד עם זאת, חלק מהמשפחות, איפה שהם בונים את כפר בבלי – היתה משפחה שקוראים לה משפחת חנש. משפחת חנש, באותה סיטואציה. אנחנו מצהירים בזאת שעל אותם קריטריונים שפינו את משפחת חנש והם הולכים להרים את שלושת המבנים, אנחנו מתפנים. 
<היו"ר מירי רגב:>
אתה אומר שאתה רוצה את הקריטריונים של אקירוב והם אומר שהם מוכנים עכשיו לאמץ.

<גד חלד:>
יותר מהקריטריונים של אקירוב. 

<היו"ר מירי רגב:>
אל תגיד יותר. 

<הראל רפאלי:>
עכשיו אנחנו מתפנים. 

<קריאה:>
צריך להקליט. 

<גד חלד:>
לא צריך להקליט, אני חוזר על זה כל הזמן. יותר מאקירוב. 
<היו"ר מירי רגב:>
משום שהתחייב פה עורך-דין גד - - - 
<גד חלד:>
יש פה את מנכ"ל החברה. 

<היו"ר מירי רגב:>
כמובן, ישר מעבירים את זה למנכ"ל.

<גד חלד:>
לא, אני חוזר על אותו משפט כל הזמן. 

<היו"ר מירי רגב:>
מאחר ואתם מוכנים לאמץ את הקריטריונים של אקירוב, ומשום שהנציגים פה כולם אמרו שהם רוצים את הקריטריונים של אקירוב - - - 
<יוסי כהן:>
אפילו כרצון טוב הוא הציע קצת יותר. 

<גד חלד:>
נכון.
<היו"ר מירי רגב:>
אנחנו יוצאים מנקודת הנחה שאנחנו לא מפנים אף אחד בכוח. 

אנחנו יוצאים מנקודת הנחה שהחברה פעלה על-פי החלטות בית המשפט העליון וטוב שכך היא עשתה. 

אני רוצה לומר לשבחו של היזם, שהוא רוצה לתת מעבר כדי לפתור את הבעיה בצורה אנושית. 

האמירה של רצון לפתור משהו בצורה אנושית לא יכולה להסתיים כך אלא צריכות להיות לזה נגזרות. כדי שיהיו לזה נגזרות, אבקש את הדבר הבא:

אחד. אנחנו נקים פה צוות עם חבר כנסת, נציג החברה ונציג השכונה. אני מבקשת שמי שינהל את המשא ומתן עם הצוות זה דב חנין, כי דב חנין לא מעורב רגשית בעניין הזה. 
<דב חנין:>
מעורב מאוד. 

<היו"ר מירי רגב:>
דב חנין, זבולון קלפה ואיילת שקד. הם יהיו השלושה מבחינת הכנסת. יש פה שילוב נכון מבחינת האינטרסים. אתם תחליטו מי מייצג אתכם והתושבים יחליטו מי מייצג אותם. 

<קריאה:>
מה עם ההריסה מחר?

<היו"ר מירי רגב:>
עיריית תל-אביב תקבע מי בצוות הזה. אני אדבר גם עם רון חולדאי ועם ארנון גלעדי. פינוי אנשים בכוח מגבעת עמל, לא נכון לאף אחד. 

<חנה רומנו בר:>
גם העירייה תומכת בקריאה הזאת.
<היו"ר מירי רגב:>
אני מאוד שמחה שהעירייה תומכת אבל לא מספיק לתמוך, גם צריך לעשות. העירייה צריכה לעשות. ראש העיר נבחר עכשיו, הוא מלא מוטיבציה והוא צריך לעשות.

לכן, ארבעת הגורמים האלה צריכים להיפגש יחד ולקבוע. אני מוכנה להתערב, בהתערבות הוועדה, מול מנהל מקרקעי ישראל ובינת שוורץ, שיאפשרו יותר דירות כדי לתגמל אם צריך לתגמל. 

אדוני המנכ"ל ואדוני עורך הדין. אנא מכם, תגיעו לסיכום הגיוני. 

אני מבקשת מהיועצת המשפטית של הוועדה לנסח הצעת חוק שתיתן פיתרון כמו שאנחנו נותנים בסוגיית כפר שלם. צריך לתת פיתרון לאוכלוסייה שמדינת ישראל יישבה. צריך לתת להם את הזכויות שלהם. אנשים צריכים לקבל את הזכויות שלהם. 

אני מבקשת לעצור את הפינוי מחר, להגיע להבנה. אחרי חנוכה אקיים דיון נוסף. 

אני רוצה להגיד לכם שמגיעות כאן מחיאות כפיים לא רק לי אלא גם להם. למה להם? כי אילולא הרצון הטוב – הם הולכים על-פי בית המשפט. בית המשפט קובע ואנחנו לא יכולים לשנות את החלטת בית המשפט. אני רוצה להגיד לכם שאני מאוד מעריכה את זה שהגעתם. אני לא רואה את זה כמובן מאליו. אני מבקשת ממך, תשמע גם את מה שאני אומרת בין השורות. 

אתה מבין היטב במילים. אנא מכם, נסו להגיע לפיתרון הוגן ויעיל כמו שהיית רוצה גם לבת שלך. 

הישיבה נעולה. 

<הישיבה ננעלה בשעה 09:40.>
